b'\n_START_ARTICLE_\nPreiskava z ultrazvokom\n_START_PARAGRAPH_\nPreiskava ali slikanje z ultrazvokom (s tujko ultrasonografija) je metoda za preu\xc4\x8devanje fizi\xc4\x8dne strukture notranjosti preiskovanca, pri kateri izkori\xc5\xa1\xc4\x8damo pojav, da se ultrazvok (podobno kot svetloba) lomi in odbija na stikih obmo\xc4\x8dij z razli\xc4\x8dno gostoto (odtod tudi izraz ehografija)._NEWLINE_Najpogosteje uporabljamo impulzno odbojno metodo. Pri tej metodi se \xc5\xa1iri pulz ultrazvo\xc4\x8dnega valovanja iz sonde v preiskovani material. Ko naleti na nehomogenost, se delno odbije in vrne v aparat, ki zdaj deluje kot sprejemnik. Iz \xc4\x8dasa vra\xc4\x8danja sklepamo na lokacijo nepravilnosti, iz amplitude odboja pa na globino nepravilnosti (ve\xc4\x8dja je globina, manj\xc5\xa1a bo amplituda odbitega zvoka). Sprejemnik sprejema valove, ki se \xc5\xa1irijo skozi preizku\xc5\xa1anec in se odbijejo od napake in od nasprotne povr\xc5\xa1ine ter jih pretvarja v napetost, to pa vizualizira zaslon._NEWLINE_Metoda se uporablja pri testiranju materialov za nepravilnosti, npr. za ugotavljanje razpok ali zra\xc4\x8dnih mehur\xc4\x8dkov, ki zmanj\xc5\xa1ujejo trdnost materiala. Zelo raz\xc5\xa1irjena je tudi uporaba v medicini za diagnosticiranje po\xc5\xa1kodb in nepravilnosti pri razvoju zarodkov, saj je metoda neinvazivna in ni nevarna zdravju. Z usmerjenim oddajanjem in sprejemanjem pulzov lahko dobimo tridimenzionalno sliko preiskovanca, z dovolj hitro ponavljajo\xc4\x8dimi se pulzi pa tudi posnetek gibanja (npr. delujo\xc4\x8dega srca).'